ജലാലാബാദില് അഫ്ഗാന് പതാക ഉയര്ത്താന് ശ്രമം താലിബാന് വെടിവയ്പില് 3 മരണം അഫ്ഗാനിസ്ഥാനിലെ കിഴക്കന് പ്രവിശ്യയായ ജലാലാബാദില് താലിബാനെതിരെ പ്രതിഷേധവുമായി ജനക്കൂട്ടം തെരുവിലിറങ്ങി. അവര്ക്കു നേരെ താലിബാന് നടത്തിയ വെടിവയ്പില് 3 പേര് കൊല്ലപ്പെട്ടു. 12 പേര്ക്കു പരുക്കേറ്റു.ജലാലാബാദ് നഗര ചത്വരത്തില് താലിബാന് പതാക നീക്കി അഫ്ഗാന് ദേശീയ പതാക പുനഃസ്ഥാപിച്ചായിരുന്നു പ്രതിഷേധം. അതേസമയം, ഇന്നലെയും നൂറുകണക്കിനാളുകള് കാബൂള് വിമാനത്താവളം വഴി രാജ്യം വിട്ടു. വിമാനത്താവളത്തിനു പുറത്തു തിക്കിലും തിരക്കിലും 17 പേര്ക്കു പരുക്കേറ്റു. പുതിയ സര്ക്കാര് രൂപീകരിക്കാനുള്ള ചര്ച്ചകള് കാബൂളിലും ദോഹയിലുമായി പുരോഗമിക്കുന്നു. ഖത്തറില് പ്രവാസത്തിലായിരുന്ന താലിബാന് സ്ഥാപകനേതാവ് മുല്ല അബ്ദുല് ഗനി ബറാദര് അഫ്ഗാനില് തിരിച്ചെത്തി. പാക്ക് അതിര്ത്തിയോടു ചേര്ന്ന ജലാലാബാദാണ് താലിബാന് അവസാനം കീഴടക്കിയ നഗരം. തെക്കുകിഴക്കന് പ്രവിശ്യയായ ഖോസ്തിലും ഇന്നലെ പ്രതിഷേധ പ്രകടനങ്ങള് നടന്നു. ഇതുവരെ താലിബാനു കീഴ്പ്പെടാത്ത വടക്കന് പ്രവിശ്യയായ പാഞ്ച്ശീറിലും താലിബാന് വിരുദ്ധ നീക്കങ്ങള് ശക്തിപ്രാപിച്ചു.